  Константин Вознесенских Анжелика Тихонова корреспондент Удмуртиын паласькись лек вирус инфекциен, пуэдэн но коронавирусэн черлан учыръёс йылэмен, амбулаторно эмъюрттэт басьтӥсь висисьёслэн лыдзы йылӥз. 31-тӥ толшорлы сётэтъёсъя, эмчиос коронавирусэн но солэн тодметъёсыныз 16 сюрс пала пациентъёсты чакласа возё. Со сярысь элькунысь тазалыкез утёнъя министерстволэн пресс-службаез ивортӥз. Висисьёс пӧлын эм удысын ужасьёс но трос. Туннэ нуналлы больничнойын поликлиникаосысь 453 эмчиос но 723 шор ёзо эм ужасьёс. «Туннэ ӵукна 6 номеро кар эмъюртлэн поликлиникаяз нырысетӥ но кыкетӥ приёме 500 пала адями лыктӥз. Огшоры нуналъёсын ӵошатыса, со кӧня ке поллы тросгес. Ӵукнаысен приёмез вить участковой терапевтъёс нуо вал, нош али висисьёс тросэн сюбег ӧръя ужась ӧнерчиосты но поликлиникаын приём нуыны выжтӥм ни. Та дыре шокан пыр паласькись висёнъёслэн тодметъёсынызы пациентъёсты 10 эмчиос учко, соос пӧлын валтӥсь эмчилэн кык воштӥсьёсыз. ОРВИ-лэн тодметъёсыныз но бадӟым температураен адямиос доразы эмчиез ӧтьыны быгато. 6 номеро кар эмъюртын туннэ нуналлы ӝегатскытэк юрттэт сётӥсь 13 бригадаос ужало» Надежда Вдовина, 6 номеро кар эмъюртысь валтӥсь эмчи Черодъёс кылдэмен, амбулаториосын ужасьёслы юрттыны стационаръёсысь эмчиос но сюбег ӧръя ужась ӧнерчиос пото. Со сяна, 251 ординаторъёс но элькун эм колледжысь 338 студентъёс ужало. Нош эмъяськонниосы пырон дорын волонтёръёс юрттӥсько. Эмъяськон пумысен юанъёсын Удмуртиысь тазалыкез утёнъя министерстволэн 8-800-100-24-47 номеръя ӟырдыт линияз жингыртыса вазиськыны луэ. Тодэ вайытом, 30-тӥ толшоре Удмуртиын 1 сюрс 221 муртлэсь коронавируссэ шараязы, 109 адямиен эмъяськонние понӥзы.  Тегъёс: Тазалык Удмуртия коронавирус Ижкар  